Miska wiz ya sen' lo ndalala yal',
Jesús nchab lo xin' te'd Xa':
—Ndan' tib lad ro nitto'.
Zyasa mbla' xa' reta men nzi tya nde ngwap xa' lo bark jwan' nzola Jesús nde nda xa';
Nde xisa mdoke tipla bark jwan' nzi tya.
Sen' lo ganla nda xa' lo nitto' zyasa mxyob tib mbi toz lo nit,
axta len' bark nchote bde ya ndosey nzo nit.
Le' Jesús naxyat lad xan' bark ben'ta tib almwad ndob yek Xa';
zyasa mblo' xkal' xa' Jesús nde nchab xa':
—Maestr,
¿cho nandlid la xgab le' na' gaj tak ndolan' len' nitto'?
Zyasa ngoche Jesús nde mbrez Xa' lo mbi nde bde,
nchab Xa':
—¡Xe bre go'!
Zyasa ngotab mbi nde ngotab bde lo nit.
Nde nchab Jesús lo xa':
—¿Kwan ndliy mzyeb toz go'?
¿Cho nandlid lazo' go' Dios?
Zyasa mzyeb toz xa' nde nchab xa' lo ta xa':
—¿Cho Xa' re',
axta mbi nde nitto' nchona di's ro Xa'?